《六安遇周八即送之临淮 其一》
清代·游智开

故人今日来，沈疴今日起。秋风满庭阶，握手各相视。

子容较昔丰，我病瘦何似。欢会叙离忧，乱绪纷难理。

忆从去年春，同舟泛江水。翩若南翔鸿，双飞复双止。

中忽隔一隅，盗贼惊突豕。逾年患未消，信息殊生死。

觌面良可欣，征车嗟复驶。檐端亘明河，絮絮犹未已。

作者简介：游智开，字子代，新化人。咸丰辛亥举人。历官广西布政使。有《藏园诗钞》。